CELEX: 52010XG1130(02)
Language: fi
Date: 2010-11-18
Title: Neuvoston päätelmät, annettu 18 päivänä marraskuuta 2010 , eurooppalaisten elokuvateattereiden mahdollisuuksista ja haasteista digitaaliaikakaudella

30.11.2010   
            
            
               FI
            
            
               Euroopan unionin virallinen lehti
            
            
               C 323/15
            
         Neuvoston päätelmät, annettu 18 päivänä marraskuuta 2010, eurooppalaisten elokuvateattereiden mahdollisuuksista ja haasteista digitaaliaikakaudella
   2010/C 323/05
   EUROOPAN UNIONIN NEUVOSTO,
   1.   OTTAA HUOMIOON
   
               —
            
            
               komission 2 päivänä heinäkuuta 2010 päivätyn valmisteluasiakirjan Euroopan elokuvaperinnön analogisen ja digitaalisen aikakauden haasteista (elokuvaperinnöstä annettua suositusta koskeva toinen täytäntöönpanokertomus) (1),
            
         
               —
            
            
               komission tiedonannon Euroopan parlamentille, neuvostolle, Euroopan talous- ja sosiaalikomitealle ja alueiden komitealle Euroopan digitaalistrategiasta (2) ja erityisesti siinä esitetyn näkemyksen, että ”elokuvateattereiden digitointia on tarpeen tukea kulttuurisen monimuotoisuuden säilyttämiseksi”,
            
         
               —
            
            
               komission 27 päivänä huhtikuuta 2010 annetun vihreän kirjan ”Kulttuuriteollisuuden ja luovan alan teollisuuden mahdollisuudet käyttöön” (3),
            
         
               —
            
            
               kulttuuri-ilmaisujen moninaisuuden suojelemisesta ja edistämisestä 20 päivänä lokakuuta 2005 tehdyn Unescon yleissopimuksen (4);
            
         2.   PANEE KIINNOSTUNEENA MERKILLE
   
               —
            
            
               komission tiedonannon Euroopan parlamentille, neuvostolle, talous- ja sosiaalikomitealle ja alueiden komitealle eurooppalaisen elokuvan mahdollisuuksista ja haasteista digitaalisella aikakaudella (5);
            
         3.   TOTEAA SEURAAVAA:
   
               —
            
            
               Digitaalitekniikka tarjoaa uusia mahdollisuuksia elokuvien levitykseen sekä taidefilmejä esittäville ja harvemmin asutuilla alueilla sijaitseville saleille ja edistää täten eurooppalaisia ja kansallisia tavoitteita, jotka liittyvät eurooppalaisten teosten myynninedistämiseen ja saatavuuteen, kulttuurillisen ja kielellisen monimuotoisuuden tukemiseen sekä sosiaaliseen yhteenkuuluvuuteen.
            
         
               —
            
            
               Euroopan elokuvanäytösmarkkinat ovat pirstoutuneet, mikä asettaa monia haasteita, jotka voivat vaikuttaa elokuvateattereiden digitointia koskevien suunnitelmien laatimiseen ja täytäntöönpanoon kansallisella ja/tai eurooppalaisella tasolla.
            
         
               —
            
            
               Elokuvateattereiden digitointi aiheuttaa merkittäviä kustannuksia elokuvien esittäjille, kun taas eräät elokuvien levittäjät voivat saada aikaan säästöjä digitaalikopioiden alempien kustannusten ansiosta. Tämän epäsymmetrian tasoittamiseksi markkinat ovat luoneet elokuvateattereiden digitointiin yksityiselle rahoitukselle perustuvia rahoitusmalleja, joista esimerkkeinä mainittakoon niin sanotut VPF-mallit (Virtual Print Fee) (6). Nämä mallit eivät kuitenkaan aina sovellu pienille teattereille, etenkään yhden salin teattereille, jotka esittävät taide-elokuvia ja/tai elokuvaperintöön kuuluvia elokuvia sekä uusintoja. Juuri näillä teattereilla saattaa olla suurimpia taloudellisia vaikeuksia digitaalisessa esittämisessä käytettävien laitteiden hankinnassa, vaikka ne toteuttavat merkittävää yhteiskunnallista ja kulttuurista tehtävää esimerkiksi harvaan asutuilla alueilla, joissa kulttuuritarjonta on rajoitettua;
            
         4.   TÄHDENTÄÄ TÄSSÄ YHTEYDESSÄ SEURAAVAA:
   
               —
            
            
               Digitaalisen esittämisen ansiosta eri kieliversioiden (tekstitys- ja jälkiäänitys mukaan lukien) ja kuvailutulkkaustekniikkojen käyttö on joustavampaa ja halvempaa, mikä helpottaa teosten, myös pieniltä kielialueilta tulevien teosten, saatavuutta ja levittämistä.
            
         
               —
            
            
               Elokuvateattereiden digitointi tarjoaa aivan uudenlaisia mahdollisuuksia eurooppalaiselle elokuvalle, mutta se saattaa aiheuttaa markkinoiden uudelleenjärjestelyjä, mikä vaikuttaa epäsuhteisesti edellä mainittuihin elokuvateattereihin ja johtaa täten elokuvien valikoiman supistumiseen ja siihen, että osa väestöstä menettää mahdollisuudet nauttia elokuvatuotteista. Se saattaa myös heikentää sosiaalista yhteenkuuluvuutta, sikäli kuin elokuvateattereilla on joillakin alueilla merkittävä asema keskustelu- ja kohtaamispaikkoina. Siitä saattaa myös syntyä sosiaalisia kustannuksia erityisesti mitä tulee työllisyyteen teknisen tuotannon ja elokuvakoneiden käytön aloilla.
            
         
               —
            
            
               Elokuvateattereiden digitointi tarjoaa lisäksi mahdollisuuksia Euroopan elokuvaperinnön myynnin ja saatavuuden edistämiselle. Näiden mahdollisuuksien, muun muassa opetustarkoituksiin tapahtuva, maksimointi edellyttää näin ollen asianmukaisten toimenpiteiden toteuttamista eri tasoilla.
            
         
               —
            
            
               Digitaaliseen esittämiseen siirtymisen helpottamiseksi niin paljon kuin mahdollista on varmistettava rahoituslähteiden hankinta ja niiden joustavuus, olivatpa ne sitten yksityisiä tai julkisia, paikallisia, kansallisia tai eurooppalaisia, jotta erityyppiset elokuvateatterit voivat saada erityisesti niiden tarpeita vastaavaa tukea;
            
         5.   TOTEAA SEURAAVAA:
   
               —
            
            
               Elokuvateatterin digitointi edellyttää myös erilaisia laitteita ja välineitä esittämisessä käytettävien laitteiden (palvelin, ääni, valkokangas, konehuoneen kuntoon paneminen jne.) lisäksi.
            
         
               —
            
            
               Laitteiden elinkaarta ei vielä tiedetä, mikä herättää kysymyksiä laitteiden ylläpitokustannuksista ja niiden päivityksen ja/tai korvaamisen rahoituksesta keskipitkällä ja pitkällä aikavälillä, mukaan lukien mahdollinen siirtyminen digitaalituotannosta uusiin formaatteihin;
            
         6.   KATSOO TÄSSÄ YHTEYDESSÄ, että
   
               —
            
            
               siirtyminen digitaaliseen elokuvateatteriin on kiireellistä ja välttämätöntä. Tätä siirtymistä olisi tuettava julkisissa politiikoissa ottaen huomioon seuraavat yleistä etua koskevat tavoitteet:
               
                           —
                        
                        
                           On varmistettava eurooppalaisten teosten, myös Euroopan elokuvaperintöön kuuluvien teosten, saatavuus ja menekinedistäminen.
                        
                     
                           —
                        
                        
                           On edistettävä kulttuurista ja kielellistä monimuotoisuutta erityisesti parantamalla teosten leviämistä.
                        
                     
                           —
                        
                        
                           On vahvistettava digitointiprosessiin osallistuvien eurooppalaisten toimijoiden kilpailukykyä.
                        
                     
                           —
                        
                        
                           On edistettävä sosiaalista yhteenkuuluvuutta muun muassa sillä, että koko Euroopan unionin alueella on erilaisia elokuvateattereita;
                        
                     
         7.   ON TYYTYVÄINEN KOMISSION AIKOMUKSEEN
   
               —
            
            
               toteuttaa eurooppalaisten elokuvateattereiden siirtymistä elokuvien digitaaliseen esittämiseen koskeva toimintasuunnitelma eurooppalaisen elokuvan mahdollisuuksista ja haasteista digitaalisella aikakaudella antamansa tiedonannon mukaisesti ja erityisesti
               
                           —
                        
                        
                           käynnistää ennen vuoden 2010 loppua nykyisen MEDIA-ohjelman yhteydessä uusi tukijärjestelmä sellaisten elokuvateattereiden digitoimiseksi, joiden ohjelmistosta merkittävä osuus on muita kuin kotimaisia eurooppalaisia teoksia,
                        
                     
                           —
                        
                        
                           tarkastella vuonna 2011 mahdollisuutta tarjota elokuvien esittäjille pääsy MEDIA-ohjelman tuotannon takuurahaston piiriin tai etsiä vastaava tapa helpottaa näiden luotonsaantia,
                        
                     
                           —
                        
                        
                           antaa vuonna 2011 suositus eurooppalaisten elokuvateattereiden digitoinnin edistämisestä,
                        
                     
                           —
                        
                        
                           ehdottaa vuonna 2012 annettavassa elokuvaa koskevassa tiedonannossa asianmukaiset suuntaviivat elokuvateattereiden digitoinnille myönnettävälle julkiselle tuelle;
                        
                     
         8.   KEHOTTAA JÄSENVALTIOITA
   
               —
            
            
               pohtimaan tarvetta tukea elokuvateattereiden digitointia ottaen huomioon edellä mainitut yleistä etua koskevat tavoitteet,
            
         
               —
            
            
               harkitsemaan tässä yhteydessä elokuvateattereiden digitointiin tarkoitettujen tukijärjestelmien toteuttamista yksityisen rahoituksen täydennykseksi noudattaen eurooppalaisia kilpailusääntöjä. Näissä suunnitelmissa olisi otettava huomioon kunkin jäsenvaltion erityispiirteet. Vaihtoehtoihin voisivat kuulua seuraavat:
               
                           a)
                        
                        
                           tuki elokuvateattereille, jotka eivät pysty vastamaan digitointikustannuksista, jotta ne voidaan digitoida ja jotta ne voivat säilyttää kilpailukykynsä suhteessa elokuvateattereihin, jotka pystyvät hankkimaan laitteistot esimerkiksi VPF-malleja käyttäen;
                        
                     
                           b)
                        
                        
                           tuki sellaisilla harvaan asutuilla alueilla sijaitseville elokuvateattereille, joissa on vähän kulttuuritapahtumia;
                        
                     
                           c)
                        
                        
                           tuki elokuvateattereille, jotka edistävät eurooppalaisten teosten menekkiä esimerkiksi sisällyttämällä tarjontaansa huomattavan osan eurooppalaista ohjelmistoa;
                        
                     
                           d)
                        
                        
                           tuki elokuvaperintöön erikoistuneille elokuvakirjastoille ja -teattereille Euroopan elokuvaperinnöstä sekä digitaalisen aikakauden haasteista 18 päivänä marraskuuta 2010 annettujen neuvoston päätelmien (7) mukaisesti;
                        
                     
                           e)
                        
                        
                           kannustetaan elokuvien levittäjien ja esittäjien välisten ja/tai esittäjien välisten sitovien solidaarisuusjärjestelmien luomista;
                        
                     
                           f)
                        
                        
                           kannustetaan pieniä elokuvateattereita liittymään yhteen ja jakamaan keskenään digitaalisista laitteista aiheutuvat kustannukset,
                        
                     
         
               —
            
            
               harkitsemaan, että elokuville annettavan valtiontuen edellytykseksi asetettaisiin digitaalisen masterkopion valmistaminen digitoitujen eurooppalaisten elokuvien kokonaistarjonnan lisäämiseksi,
            
         
               —
            
            
               tutkimaan, miten Euroopan unionin rakennerahastoja voitaisiin tarvittaessa käyttää digitointihankkeiden ja koulutusaloitteiden rahoittamiseen;
            
         9.   PYYTÄÄ JÄSENVALTIOITA JA KOMISSIOTA TOIMIVALTANSA PUITTEISSA
   
               —
            
            
               tarkastelemaan edelleen nykyiset elokuvien digitaalista esittämistä koskevat ISO-standardit huomioon ottaen, miten saadaan aikaan tarvittavat ja asianmukaiset tulokset elokuvien esittämisen laadussa ja asiaan liittyvän kysynnän tyydyttävässä elokuvien levityksessä; tämä olisi tehtävä teknologianeutraaliutta koskevan periaatteen mukaisesti,
            
         
               —
            
            
               ottamaan huomioon, että käytettävä tekniikka muuttuu ja uudistuu jatkuvasti ja että digitaalisen esittämisen rahoitukseen liittyvät kysymykset eivät koske ainoastaan tämänhetkistä siirtymäkautta,
            
         
               —
            
            
               huolehtimaan mahdollisuuksien mukaan ja kilpailusäännöt huomioon ottaen siitä, että elokuvateattereiden digitointia koskevien yksityisten ja julkisten rahoitusmekanismien toteuttaminen ei estä elokuvien esittäjiä vapaasti valitsemasta ohjelmistoaan,
            
         
               —
            
            
               edistämään elokuvateattereiden omistajille ja elokuvien levittäjille tarkoitettujen uudelleenkoulutusohjelmien ja digitaalitekniikan koulutusohjelmien perustamista; kyseiset ohjelmat koskevat erityisesti elokuvien esittämistä, digitaalisen elokuvateatterin uusia liiketoimintamalleja, vaihtoehto-ohjelmiston markkinointia ja teknistä ylläpitoa,
            
         
               —
            
            
               tutkimaan mahdollisuuksia helpottaa elokuvien esittäjien ja muiden digitaaliseen esittämiseen siirtymiseen osallistuvien yhtiöiden luotonsaantia erityisesti Euroopan investointipankin kautta, kun se tulee mahdolliseksi.
            
         
      (1)  SEC(2010) 853 lopullinen.
   
      (2)  KOM(2010) 245 lopullinen.
   
      (3)  KOM(2010) 183 lopullinen.
   
      (4)  Neuvoston päätös 2006/515/EY, tehty 18 päivänä toukokuuta 2006, kulttuuri-ilmaisujen moninaisuuden suojelemista ja edistämistä koskevan yleissopimuksen tekemisestä (EUVL L 201, 25.7.2006, s. 15).
   
      (5)  KOM(2010) 487 lopullinen.
   
      (6)  VPF-malli perustuu siihen, että kolmansina osapuolina toimivat sijoittajat/integroijat otetaan mukaan käsittelemään kustannusten ja hyötyjen jakamistapaa. Nämä kolmannet osapuolet keräävät elokuvien levittäjien säästöt (osan niistä) virtuaalisina kopiokorvauksina, joilla avustetaan mukana olevien elokuvateattereiden digitointia.
   
      (7)  Asiak. 14711/10.